b'\n_START_ARTICLE_\nEla Pitam\n_START_PARAGRAPH_\nEla Pitam (l\xc3\xa4ti keeles Ella Pitama; s\xc3\xbcndinud 10. veebruaril 1977 Riias) on Iisraeli maletaja, naiste suurmeister (1997)._NEWLINE_Pitam m\xc3\xa4ngis 1990. aastal Riias rahvusvahelisel turniiril Riga-90. 1991. aastal emigreerus ta koos vanematega Iisraelisse. Ta on l\xc3\xb5petanud Haifa \xc3\xbclikooli. _NEWLINE_2000. aastal tuli ta  Iisraeli naiste malemeistriks._NEWLINE_1998. aastal Dresdenis sai Pitam naiste maailmameistriv\xc3\xb5istluste tsooniturniiril esikoha ja p\xc3\xa4\xc3\xa4ses 2000. aastal New Delhis toimunud MM-i turniirile (64 osav\xc3\xb5tjat, m\xc3\xa4ngiti nokauts\xc3\xbcsteemis). Avamat\xc5\xa1is kaotas ta Jekaterina Kovalevskajale ja 32 parema hulka ei p\xc3\xa4\xc3\xa4senud._NEWLINE_Pitam m\xc3\xa4ngis Iisraeli naiskonna koosseisus neljal naiste maleol\xc3\xbcmpial (1996, 1998, 2000, 2010) ja kolmedel Euroopa v\xc3\xb5istkondlikel meistriv\xc3\xb5istlustel (1997, 1999, 2009)._NEWLINE_Ta sai FIDE-lt 1995. aastal naiste FIDE meistri ja 1997. aastal naiste suurmeistri nimetuse.'